Деци о Светом Сави 1893. године

Сматра се да је Свети Сава преминуо 14/27. јануара 1236. године у Трнову, у Бугарској. Кнез Милош Обреновић је 1823. године наредио да се Дан Светог Саве обележава као школска слава у Србији. Зато је на предлог Атанасија Николића, законом из 1840. године, и званично одлучено да се овог дана обележава успомена на живот и дело Светог Саве. Овим законом његов празник постао је општа школска слава у Србији. У часопису “Предавач”, Учитељског удружења, у издању за 1893. годину налазимо упутство учитељу како ђацима првога разреда треба објаснити ко је био Свети Сава и како се требају понашати на Савиндан. Предавање Куда се ми окрећемо кад се молимо Богу (тамо), Шта је оно на зиду (слика, икона). Ко је оно насликан на слици (Св. Сава) Пазите! Ја ћу да вам причам о Св. Сави. У старо време кад се нису били родили ни ваши оцеви, ни дедови, пре много и много година у Србији је владао један краљ, који се звао Немања. (Написати на табли). Немања је имао три сина, најмлађи му се звао Растко. (Написати). Браћа Расткова била су врло немирна и несташна деца, свађали су се и тукли између себе, често су се жалили један на другог оцу и мајци; а Растко је био миран и послушан, ниским се није свађао нити тукао, свакад је се дружио с добром децом а није гледао што су они сиротнији од њега а он краљев син. Кад год је добио од оца или мајке новаца или колача, он је то чувао па је давао сиротној деди. Растко се и учио добро; никад није хтео ићи на игру док не сврши оно што му је учитељ задао. Ко је био бољи: да ли Растко или његова браћа? С тога што је Растко био добро дете, родитељи су га више волели, него његову браћу, а и учитељ га је највише волео. Пропитивање. Како се звао Растков отац? Шта је он био? Колико је он имао синова? Како му се звао најмлађи син? Каква су била Расткова браћа? Какав је био Растко? Кога су родитељи највише волели? Код Немање су често долазили калуђери и молили га да им да новаца да зидају манастире и Немања им је давао. Кад год је који калуђер дошао Растко га је испитивао: како је у манастиру; шта раде калуђери тамо? Они су му причали како је лепо живети у манастиру, како имају доста књига за читање, како се сваког дана моле Богу. Растку се допадне калуђерски живот стога кад је већ одрастао намисли да иде у манастир. Он је знао да га отац и мати неће пустити да иде у манастир; много је мислио да ли да иде а да се оцу не јави или не. Два-три дана је седео и о томе размишљао, често по читав сахат плакао – тешко му је било оставити оца и мајку, а срце га је вукло у манастир. На послетку Растко намисли да иде, па кад оде у манастир да моли оца да му опрости, што је без одобрења отишао. Растко се спреми, оде у један манастир, који није у Србији, већ далеко, далеко од Србије на ову страну (показати руком) и тамо се закалуђери и добије име Сава. Отуда Растко пошаље оцу своје хаљине и писмо у коме га је много молио да му опрости. Немања је дуго жалио за Растком, али му је опростио. У манастиру је Сава читао многе књиге и постао је врло учеван. Сви су га калуђери волели и поштовали. Отац му је често слао новаца, а он је све то делио сиротињи. Пропитивање. Ко је долазио код Немање? Зашто су долазили калуђери? Шта су они причали Растку? Како се Растку допадао живот калуђерски? Кад је Растко одрастао шта је наумио да чини? Је ли то одмах и учинио? Куда је отишао? Како су Растку наденули име када се покалуђерио? Је ли Немања опростио Растку? Шта је радио Сава у манастиру? Кад је Савин отац умро, онда се Савина браћа заваде око тога ко ће да буде краљ; они скупе војску и потуку се. Је ли лепо било што су се браћа завадила? Сава је то знао да није лепо с тога дође из манастира у Србију и помири браћу. Онда у Србији није било школа као што их има данас, само су богаташки синови имали учитеље, које су плаћали њихови родитељи. Сави је било жао што да сиромашна деца немају школа, с тога наговори свога најстаријег брата, који је био краљ, да зида манастире и поред сваког манастира да начини по једну школу. У ту школу да долазе сва деца, и сиромашна, и богата, па да се уче. Деца, која су тада пошла у школу много су се радовала, па кад је Сава у једну школу ушао, она су сва потрчала да га пољубе у руку, јер им је учитељ казао да је он подигао ту школу. Пропитивање. Шта је било кад је Савин отац умро? Шта је радио Сава кад је то чуо? Ко је у то време могао да иде у школу? Шта је Сава радио? Сава је после обишао све манастире и све школе у Србији и казивао калуђерима како ће децу учити, јер тада није било учитеља. Сава је био најстарији калуђер с тога су га сви калуђери и свештеници слушали и радили онако како им је он казивао. А народ га је много волео. Кад је Сава обишао све школе и манастире, он се онда спреми да иде у ону земљу где је Исус Христос живео, да види каква је то земља и да се помоли Богу у оној цркви где се и Христос молио. Кад се отуд враћао у путу се разболи и умре у сутрашњи дан. Срби су га после пренели и сахранили у Србији. Пропитивање. Кад су манастири и школе начињене шта је онда радио Сава? Зашто је обилазио школе? Куда је после ишао? Кад се враћао отуда шта је било? Је ли било пре школа у Србији као данас? Које први почео подизати школе? Зато што је Сава први почео подизати школе у Србији, све школе српске славе га као свеца, 14. јануара (по новом 27.), сваке године, а то је сутрашњи дан. За то сутра нећете доћи с књигама у школу, већ сваки нека замоли мајку или сестру да га окупа и обуче чисте хаљине, па ћете доћи тако обучени овде, а одавде ћемо ићи у цркву да се молимо Богу; из цркве ћемо доћи опет у школу, а с нама ће доћи и г. попа, а кажите и вашим родитељима да је сутра ђачка слава, и да треба и они да дођу на ту славу. Све што будете сутра видеди, упамтите, па ћемо то после овде причати.